Ting man mindes, ting man dufter og ting man føler – alt det, der tilsammen skaber de smukkeste juleglimt. Det giver en masse skønne juleglimt – hyggelige og varme minder, som fører én helt tilbage til barndommens første juledage og de særlige juleminder i december. Det er magien og julehyggen, der stille breder sig fra 1. december og vokser dag for dag frem mod den store dag, juleaften. Juleglimt-lysene spreder hygge og glæde i hjemmet, og lysets bløde skær bringer små øjeblikke frem fra den mørke og stemningsfulde decembertid. Det er den tid, hvor frosten smukt dekorerer vores ruder med fine iskrystaller, og hvor sneen daler stille ned og lægger sig som et blødt tæppe over landskabet. Udenfor forvandles både land og by til et smukt, hvidt eventyr. Indenfor vokser julehyggen, mens Juleglimt-lysene tændes, og hjemmet pyntes op til jul. Motiverne på lysene er inspireret af den julepynt, vi holder allermest af – duften af gran og nybagte vaniljekranse, et flettet julehjerte med krøllet hank, som vækker minder, og en skive appelsin på snor, der bringer én tilbage til barndommen, hvor mor nænsomt pillede skralden af en duftende appelsin. Den lille nisse, der gemmer sig bag juletræets grene, og vaniljekranse, der på mystisk vis forsvinder fra kagedåsen, hører også julen til. I hvert et pyntet julehjem, fyldt med glimt af julelys og en smule nissemagi, skabes familiens helt egne juleglimt – øjeblikke og traditioner, som tilsammen giver den helt rigtige julefølelse i hjertet. Rigtig glædelig jul Kærlig hilsen fra Etly Klarborg